Predkladacia správa

Návrh na uzavretie Dohody, ktorou sa zakladá pridruženie medzi Európskou úniou a jej členským štátmi na jednej strane a Strednou Amerikou na strane druhej (ďalej len „dohoda“) sa predkladá na rokovanie Legislatívnej rady vlády Slovenskej republiky ako iniciatívny materiál.

Cieľom dohody je predovšetkým posilnenie vzájomných vzťahov zmluvných strán prostredníctvom pridruženia založeného na troch základných pilieroch – politickom dialógu, spolupráci a obchode. V tejto súvislosti sa dohoda v rámci prvých dvoch pilierov zameriava na regionálnu integráciu, právny štát, dobrú správu vecí verejných, demokraciu, ľudské práva, podporu a ochranu práv a základných slobôd pôvodného obyvateľstva a jednotlivcov, rovnaké príležitosti a rodovú rovnosť, štruktúru a smerovanie medzinárodnej spolupráce, migráciu, znižovanie chudoby a sociálnu súdržnosť, základné pracovné normy, ochranu životného prostredia a trvalo udržateľné hospodárenie s prírodnými zdrojmi, regionálnu bezpečnosť a stabilitu vrátane boja proti neistote občanov, korupciu, drogy, nadnárodnú organizovanú trestnú činnosť, obchodovanie s ručnými a ľahkými zbraňami vrátane ich streliva, boj proti terorizmu, predchádzanie konfliktom a ich mierového riešenie. Obchodnými ustanoveniami dohody sa zas kreuje zóna voľného obchodu. Účelom obchodnej časti dohody je pritom najmä odstránenie akýchkoľvek colných aj necolných prekážok obchodu, uľahčenie obchodu s tovarom, liberalizácia obchodu so službami či postupné recipročné otváranie trhov verejného obstarávania.

Dohoda bola za Slovenskú republiku (ďalej len „SR“) s výhradou ratifikácie podpísaná stálym predstaviteľom SR pri Európskej únii (ďalej len „EÚ“) p. Ivanom Korčokom na zasadnutí stálych predstaviteľov COREPER II dňa 23. mája 2012. V mene EÚ bola dohoda slávnostne podpísaná dňa 29. júna 2012 v Tegucigalpa (Honduras).
Predkladaná dohoda je tzv. zmiešanou úniovou zmluvou (t.j. zmluvou, ktorej zmluvnými stranami sú EÚ a jej členské štáty na jednej strane a tretie krajiny, v tomto prípade šesť krajín Strednej Ameriky – Kostarika, Salvádor, Guatemala, Honduras, Nikaragua, Panama, na strane druhej). Z tohto dôvodu bude dohoda predložená na rokovanie vlády SR až po jej podpise.

Dohoda je v súlade so zahraničnopolitickými záujmami SR, ako aj v súlade s medzinárodnoprávnymi záväzkami SR. Z hľadiska vnútroštátnych predpisov SR ide o medzinárodnú zmluvu prezidentskej povahy. Z kategórií vymedzených v článku 7 odsek 4 Ústavy SR ide o medzinárodnú politickú zmluvu a o medzinárodnú hospodársku zmluvu všeobecnej povahy. Je preto potrebné, aby s dohodou vyslovila súhlas Národná rada SR. Súčasne je potrebné, aby Národná rada SR rozhodla podľa článku 86 písmeno d) Ústavy SR o tom, že dohoda má prednosť pred zákonmi podľa článku 7 odsek 5 Ústavy SR. Z kategórií vymedzených v článku 7 odsek 5 Ústavy SR ide o medzinárodnú zmluvu, na ktorej vykonanie nie je potrebný zákon. Vnútroštátny schvaľovací proces bude ukončený ratifikáciou prezidentom SR.

V zmysle vlastného článku 353 odsek 1 dohoda nadobudne platnosť prvým dňom mesiaca nasledujúceho po mesiaci, v ktorom si zmluvné strany vzájomne oznámia ukončenie relevantných vnútorných právnych postupov.
V súlade s článkom 353 odsek 4 sa v línii EÚ – Stredná Amerika predbežne vykonáva obchodná časť dohody, s tým, že vo vzťahu k Nikarague, Hondurasu a Paname sa predbežne vykonáva od 1. augusta 2013, pokiaľ ide o Salvador a Kostariku od 1. októbra 2013 a vo vzťahu ku Guatemale od 1. decembra 2013.
Dohodu doposiaľ ratifikovalo sedem členských krajín EÚ (Česko, Nemecko, Dánsko, Estónsko, Španielsko, Maďarsko a Holandsko), rovnako tak aj všetkých šesť krajín Strednej Ameriky. 

Dohoda nebude mať vplyv na verejné financie, životné prostredie, podnikateľské prostredie, na informatizáciu spoločnosti a nebude mať ani sociálny vplyv.
Vzhľadom na rozsiahlosť vlastného textu dohody je tento sprístupnený prostredníctvom odkazov na Úradný vestník EÚ, kde bola vyššie špecifikovaná dohoda publikovaná. Na rokovanie Legislatívnej rady vlády SR sa spolu s anglickou mutáciou zároveň predkladá na priloženom CD. 
Slovenská verzia: 
http://eur-lex.europa.eu/legal-content/SK/TXT/?uri=OJ:L:2012:346:TOC
Anglická verzia: 
http://eur-lex.europa.eu/legal-content/EN/TXT/?uri=OJ:L:2012:346:TOC